﻿ POLITICI SOCIALE  FENOMENUL RECIDIVEI ÎN ROMÂNIA CRISTINA DÂMBOEANU rticolul abordează o problematică de larg interes teoretic şi practic, precum cea a recidivei, plecând de la constatarea că A în România, puţine cercetări au fost dedicate studierii amplorii, formelor de manifestare, cauzelor şi condiţiilor favorizante recidivei. Studiul prezintă principalele tendinţe de evoluţie ale fenomenului, precum şi o serie de deficienţe ale sistemului penitenciar actual, aşa cum acestea au rezultat în urma discuţiilor purtate cu psihologii şi asistenţii sociali din Penitenciarele Giurgiu, Mărgineni şi Târgşor. Cuvinte-cheie: recidivă, eficienţa pedepsei cu închisoarea, deficienţele sistemului penitenciar. INTRODUCERE În România, în pofida unei literaturi sociologice şi criminologice bogate cu privire la etiologia fenomenului de delincvenţă şi infracţionalitate (Rădulescu, 2003; Banciu şi Rădulescu, 2002, Banciu şi alţii, 2002; Bălan, 2008; Balica, 2008; Florian, 2002; Buş, 2005), un accent mai redus a fost pus de către specialiştii din domeniu asupra identificării profilului recidiviştilor şi a factorilor care îi determină pe aceştia să se abată în mod repetat de la lege. Datorită acestor lacune ale cercetării, nici măsurile de prevenire ale fenomenului nu au avut eficienţa scontată, astfel încât ponderea recidiviştilor în totalul populaţiei încarcerate a crescut, din 1 . anul 1990 până în anul 2010, de peste trei ori, de la 14% la 45% Faptul că aproape jumătate din numărul deţinuţilor este formată din cei care au mai trecut prin experienţa sistemului de justiţie penală demonstrează carenţele acestuia. Trebuie văzut cum anume poate fi sporită eficienţa instituţiei penitenciare, astfel încât perioadele petrecute de cei condamnaţi în cadrul acesteia să fie valorificate în mod util şi să nu reprezinte simple intervale de repaus în carierele lor infracţionale. Însă doar pedeapsa nu este suficientă pentru a reduce recidiva şi, în consecinţă, pentru a proteja comunităţile. Persoanelor cu conduite infracţionale Adresa de contact a autorului: Cristina Dâmboeanu, Institutul de Sociologie al Academiei Române, Calea 13 Septembrie, nr. 13, sector 5, Bucureşti, România, e-mail cristinadamboeanu@ yahoo.com. 1 Conform analizelor proprii întreprinse pe baza datelor statistice furnizate de Administraţia Naţională a Penitenciarelor. CALITATEA VIEŢII, XXII, nr. 3, 2011, p. 295–312 296 CRISTINA DÂMBOEANU 2 trebuie să li se ofere şansa de a-şi îndrepta comportamentul şi de a se putea reintegra cu succes în comunitate după ce se eliberează din penitenciar. Dacă însă în ţările occidentale reinserţia socială a acestei categorii a populaţiei a devenit unul dintre obiectivele prioritare ale activităţii guvernelor, în România interesul faţă de acest aspect este aproape inexistent. În niciun act normativ reintegrarea socială a foştilor deţinuţi nu apare ca o strategie clară, programatică, făcându-se referire la aceasta doar în mod tangenţial în anumite legi, cum este Legea 116/2002 privind prevenirea şi combaterea marginalizării sociale. Aceasta în condiţiile în care pedepsele cu închisoarea în ţara noastră sunt foarte mari, iar după un interval, de exemplu, de 3–5 ani petrecuţi în penitenciar, foarte mulţi descoperă că au fost părăsiţi de cei apropiaţi şi că nu mai au de la cine să primească ajutor. PREVENIREA RECIDIVEI – O PREOCUPARE CONSTANTĂ A INSTITUŢIILOR CU ROL DE CONTROL AL CRIMINALITĂŢII Ca formă specială a fenomenului infracţionalităţii, recidiva reprezintă una dintre cele mai grave probleme sociale cu care se confruntă societăţile contemporane. Pentru reprezentanţii instituţiilor implicate în realizarea actului de justiţie, dar şi pentru opinia publică, recidiva generează numeroase preocupări, datorită costurilor ridicate pe care aceasta le determină. Alături de cheltuielile uriaşe pe care le implică la nivelul sistemului de justiţie penală, recidiva aduce cu sine şi multe costuri necuantificabile. Acestea sunt resimţite pe termen lung de victime, de familiile acestora şi de comunitate şi se referă atât la suferinţa celor afectaţi în mod direct de actele infracţionale, cât şi la sentimentele de teamă şi insecuritate trăite de locuitorii zonelor cu rată ridicată a recidivei. Creatorii de politici, practicienii şi cercetătorii încearcă să identifice cele mai viabile măsuri prin care statul poate să intervină pentru a îi ţine sub control pe aceşti indivizi care ameninţă în mod repetat siguranţa comunităţii din care fac parte. Eforturile lor sunt însă îngreunate de lipsa unui consens în ceea ce priveşte capacitatea diferitelor tipuri de sancţiuni de a diminua frecvenţa şi gravitatea actelor antisociale şi de a reforma conduita infracţională. Pe de o parte, anumiţi experţi şi practicieni subliniază eşecul măsurilor de reabilitare a infractorilor „de carieră”, pledând, în schimb, pentru necesitatea instituţionalizării, pe termen lung, a acestora. Pe de altă parte, există specialişti care susţin capacitatea limitată a pedepsei privative de libertate de a influenţa, în mod pozitiv, comportamentul infractorilor cronici, argumentând fie că închisorile reprezintă veritabile „şcoli ale crimei”, fie că regimurile de detenţie au un caracter nociv, degradant şi distructiv asupra individului, împiedicând adaptarea sa ulterioară la societate. Literatura de specialitate descrie următoarele modele de prevenire a recidivei pe care le vom prezenta în continuare. 3 FENOMENUL RECIDIVEI ÎN ROMÂNIA 297 A. Modelul axat pe înăsprirea pedepselor Conform acestei abordări, creşterea severităţii sancţiunilor îi poate determina pe acei indivizi care ameninţă în mod repetat securitatea publică să considere că o nouă infracţiune ar fi prea costisitoare, în raport cu o serie de avantaje obţinute în condiţii de libertate (pierderea veniturilor, stigmatizarea etc.). Constatările celor mai multor cercetări şi metaanalize au evidenţiat însă existenţa unei relaţii de inversă proporţionalitate între severitatea pedepsei şi rata ulterioară de recidivă. Paul Gendreau (Gendreau şi alţii, 1999) a sintetizat, de pildă, concluziile mai multor studii întreprinse asupra unor grupuri de infractori asemănători din punctul de vedere al unor caracteristici personale şi sociale. Indiferent dacă aceste studii au comparat loturi de indivizi încarceraţi pe termen lung cu loturi de deţinuţi pe termen mai scurt, indivizii sancţionaţi cu pedeapsa cu închisoarea cu alţii cărora li s-au aplicat sentinţe comunitare, ori infractorii supuşi unor sentinţe mai aspre cu cei cărora li s-au administrat sentinţe mai blânde, rezultatele au indicat fie lipsa oricărei corelaţii, fie o asociere pozitivă între asprimea şi durata mare a pedepselor, pe de o parte, şi creşteri ale ratelor de recidivă, pe de altă parte. Tittle şi Rowe (1976) au subliniat faptul că trebuie luate în considerare şi alte variabile atunci când se evaluează impactul ameninţării cu pedeapsa, precum modelele de asociere diferenţială. Autorii au arătat, în acest sens, că acei indivizi care fac parte din anturaje care definesc favorabil conduita infracţională sunt, într-o mai mică măsură, descurajaţi de pedeapsă. Într-un articol publicat în anul 1993, Stafford şi Warr (1995) au argumentat, la rândul lor, că procesul de descurajare este influenţat nu numai de experienţa cu pedeapsa, ci şi de experienţa evitării pedepsei. Experienţele directe şi indirecte ale pedepsei se presupune că scad înclinaţia persoanei de a comite infracţiuni, prin creşterea riscului perceput al sancţionării ulterioare. În schimb, experienţele directe şi indirecte ale evitării pedepsei sporesc probabilitatea individului de a comite infracţiuni. Alţi specialişti au susţinut faptul că tehnicile bazate pe utilizarea pedepsei sunt eficiente numai atunci când sunt întrunite anumite criterii – pedeapsa să fie predictibilă, inevitabilă, să fie administrată cu celeritate şi maximă severitate (Mendes, 2004). Aceste condiţii, sunt de părere cei mai mulţi practicieni şi oameni de ştiinţă, nu pot fi întrunite, în mod adecvat, în cadrul actualului sistem penal, în primul rând deoarece numai o mică parte dintre infractori sunt identificaţi şi o şi mai mică parte ajung să fie condamnaţi, iar în cazul acestora din urmă, sancţiunile legale sunt aplicate după o perioadă de câteva săptămâni sau luni după comiterea infracţiunii. Studiile cognitive au demonstrat, pe de altă parte, că de cele mai multe ori, percepţia consecinţelor punitive ale infracţiunii este difuză în perioada care precede imediat comiterea actului infracţional. Infractorii sunt conştienţi că pot fi prinşi şi sancţionaţi însă, înainte de săvârşirea faptelor, preocuparea lor esenţială o reprezintă modul în care vor executa respectivul act şi nu teama de consecinţe. 298 CRISTINA DÂMBOEANU 4 B. Prevenirea recidivei prin metoda incapacitării selective Potrivit acestei concepţii, prin încarcerarea pe termen lung a acelor cazuri de recidivişti cronici, care comit un volum disproporţionat de mare de infracţiuni, nivelul criminalităţii într-o anumită societate se va reduce în mod simţitor. Interesul faţă de această strategie penală s-a născut odată cu publicarea rezultatelor cercetării empirice efectuate de M. Wolfgang şi colaboratorii săi (1972), conform cărora un grup restrâns de infractori, de aproximativ 7%, este responsabil de circa 52% din totalul infracţiunilor pentru care poliţia a dispus arestarea făptuitorilor. Susţinătorii incapacitării selective argumentează că fenomenul criminalităţii poate fi redus dacă aceşti „infractori de carieră” sunt identificaţi şi încarceraţi. Unii autori au demonstrat în acest sens că, de exemplu, încarcerarea unui individ care comite mai mult de 60 de tâlhării pe an va preveni săvârşirea unui număr mai mare de fapte de acest gen, decât încarcerarea a 11 infractori care comit mai puţin de cinci tâlhării pe an (Blackmore şi Welsh, 1983). Majoritatea specialiştilor recunosc faptul că orice politică de încarcerare are un efect de incapacitare, atât timp cât orice individ sancţionat cu pedeapsa închisorii ar fi putut comite infracţiuni dacă ar fi fost lăsat liber în comunitate. Orice efect al incapacitării este însă diminuat, în măsura în care infracţiunile care ar putea fi comise de persoana aflată în detenţie sunt săvârşite de alţii. De exemplu, faptele unui infractor patologic au o probabilitate foarte mică de a fi preluate şi comise de alţii. Anumiţi indivizi, în schimb, fac parte din reţele infracţionale, activităţile pe care ei le desfăşoară putând fi cu uşurinţă trecute în sarcina altora. De pildă, în cazul traficului de droguri, efectul de incapacitare asupra unui traficant este aproape neglijabil, atât timp cât vânzările lui pot fi preluate de alţii, fie prin recrutarea unor noi comercianţi, fie printr-o implicare mai mare a celorlalţi membrii ai reţelei (Blumstein, 1983). Această situaţie se regăseşte şi atunci când infracţiunea este comisă în grup şi unul din membrii grupului este sancţionat cu închisoarea (Blumstein, 1983). Respectiva grupare îşi poate îndeplini în continuare activităţile infracţionale, dacă dispune de suficienţi membri. Dacă persoana aflată în detenţie ocupa însă o poziţie- cheie în structura grupului, încarcerarea sa poate cauza destrămarea grupului, situaţie în care efectul de incapacitare se extinde asupra întregului grup. În ceea ce priveşte eficienţa acestor strategii, studiile ştiinţifice au demonstrat existenţa unui efect redus ca amploare, dar pozitiv asupra reducerii criminalităţii. Cu toate acestea, mai mulţi practicieni au pus sub semnul întrebării legitimitatea pedepsirii infractorilor nu doar pentru fapta săvârşită, ci pentru toate acelea pe care se presupune că ar putea să le comită în viitor. C. Modelul bazat pe reabilitarea infractorilor Specialiştii raliaţi modelului axat pe reabilitarea socială a infractorilor consideră că răspunsurile punitive sunt inadecvate, ele trebuind a fi înlocuite cu strategii corecţionale terapeutice, care pun accent pe reformarea conduitei, pe tratament, educaţie şi resocializare. 5 FENOMENUL RECIDIVEI ÎN ROMÂNIA 299 În lucrarea What Works in Corrections?, Doris L. MacKenzie (2006), profesor la Universitatea din Maryland, a trecut în revistă rezultatele unui număr de 284 studii de evaluare efectuate asupra eficienţei diferitelor programe de tratament şi reabilitare a infractorilor. Autoarea a evidenţiat că anumite practici corecţionale oferă rezultate promiţătoare în ceea ce priveşte capacitatea lor de a reduce frecvenţa comportamentului antisocial şi infracţional. Printre acestea se numără: programele de educaţie academică şi vocaţională, programele de restucturare cognitivă, tratamentul cognitiv-behaviorist pentru infractorii care au comis infracţiuni de natură sexuală, tratamentul acordat în comunitate dependenţilor de droguri. Autoarea (MacKenzie, 2006) a arătat că niciuna dintre intervenţiile care se focalizează pe principiile pedepsei, descurajării sau controlului nu reduc ratele de recidivă. Astfel, programele corecţionale de tipul celor milităreşti, supravegherea intensă, monitorizarea electronică şi arestul la domiciliu nu reduc activitatea infracţională, participanţii la aceste programe recidivând la fel de frecvent ca şi cei care au fost supuşi anumitor programe de reabilitare. D. Reintegrarea socială a recidiviştilor Studiile de specialitate au demonstrat că, de cele mai multe ori, indivizii părăsesc penitenciarele fără perspectiva obţinerii unui loc de muncă sau a unei locuinţe, cu probleme de sănătate sau asociate dependenţei de droguri etc. Reţelele de sprijin din comunitate pe care aceştia le deţin sunt, de cele mai multe ori, alcătuite din persoane care la rândul lor au fost sau sunt încarcerate. În perioada de timp pe care şi-au petrecut-o în detenţie, capitalul uman al acestor indivizi rămâne aproape nemodificat, ei nereuşind să îşi formeze sau să îşi dezvolte acele cunoştinţe, deprinderi şi calificări cerute pe piaţa forţei de muncă. În plus, aceştia îşi pierd nu doar oportunităţile de a câştiga experienţă în muncă, ci şi relaţiile interpersonale care i-ar putea ajuta în demersul lor de a-şi găsi un loc de muncă după eliberare (Uggen şi alţii, 2005). Stigmatul asociat cu statutul de condamnat reduce şi mai mult şansele acestor indivizi de a se reintegra în societate. Angajatorii sunt reticenţi să lucreze cu indivizii care au fost încarceraţi, fie datorită temerii ca aceştia să nu comită infracţiuni la locul de muncă, fie, pur şi simplu, deoarece consideră că nu au pregătirea necesară să facă faţă cerinţelor impuse de munca respectivă (Petersilia, 2005). Cum anume poate fi facilitată reinserţia în comunitate a foştilor deţinuţi reprezintă o problemă căreia, cel puţin până în prezent, nu i s-a găsit un răspuns, cu toate că au fost întreprinse numeroase eforturi în această privinţă. Unii cercetători, experţi şi practicieni au argumentat în favoarea unei mai puternice implicări a comunităţii în supravegherea foştilor deţinuţi. Un prim obiectiv al acestei măsuri este acela de a-i ajuta pe cei care părăsesc închisoarea să treacă cu uşurinţă de la condiţiile specifice mediului carceral la un trai independent în comunitate. Un al doilea obiectiv este acela de a-i identifica pe 300 CRISTINA DÂMBOEANU 6 cei care nu se supun condiţiilor de liberare şi de a-i sancţiona, prevenind, astfel, indivizii să comită infracţiuni mai grave. Supravegherea oferă structura şi stimulentele necesare pentru a-i ţine pe cei recent eliberaţi din închisoare focalizaţi asupra acelor activităţi care le oferă posibilitatea de a nu se mai implica în infracţiuni. Ofiţerii de supraveghere îi pot ajuta pe aceşti indivizi, fie prin referirea lor către anumite programe educaţionale şi de tratament, fie pot servi ca intermediari pentru a-i sprijini să beneficieze de servicii sociale ori de un loc de muncă (Piehl şi LoBuglio, 2005). În ceea ce priveşte eficienţa acestei măsuri, unii autori au evidenţiat o reducere, însă nu de amploare, a comportamentului infracţional, în special în prima perioadă de după eliberare, în timp ce alţii au demonstrat că efectul supravegherii nu durează decât atât cât ţine perioada de monitorizare. Rezultatele studiilor întreprinse cu scopul de a determina eficienţa instituţiei liberării condiţionate în ceea ce priveşte reducerea riscului de recidivă sunt însă destul de controversate, datorită problemelor de ordin metodologic asociate cercetărilor în acest domeniu. În primul rând, este evident că o supraveghere mai intensă va conduce la o mai bună identificare a celor care încalcă regulile ori a celor care comit din nou infracţiuni. În acelaşi timp, există şi un anumit efect de selecţie, întrucât comisiile de liberare tind să îi elibereze pe acei infractori care au un risc mai scăzut de recidivă (Rosenfeld şi alţii, 2005). T ENDINŢE ALE EVOLUŢIEI FENOMENULUI DE RECIDIVĂ ÎN ROMÂNIA Conform datelor furnizate de către Parchetul de pe lângă Înalta Curte de Casaţie şi Justiţie, în anul 2010 au fost trimişi în judecată 56 949 inculpaţi, cu aproape 14,5% mai mulţi faţă de anul precedent. Dintre aceştia, 12 124, adică peste o cincime (21%), erau recidivişti şi cu alte antecedente penale. Dacă în anul 2010, numărul inculpaţilor recidivişti era cu 10% mai mare faţă de cel înregistrat în anul de referinţă 1991 (12 124, respectiv 11 019), numărul total al celor învinuiţi era cu circa 30% mai mic la începutul perioadei de timp analizate (82 112 în 1991, faţă de 56 949 în 2010). Aşadar, pe parcursul celor 20 de ani de analiză se constată o reducere a numărului total al persoanelor trimise în judecată, faţă de cel al inculpaţilor recidivişti. Se poate afirma că, pe fundalul reducerii numărului total al învinuiţilor în ţara noastră, se înregistrează o creştere uşoară a numărului recidiviştilor şi a celor cu alte antecedente penale. Dacă privim însă întreaga dinamică, putem spune că această creştere este una moderată în raport cu cele înregistrate în perioada 1994–2005. Astfel, faţă de anul 1991, luat ca bază de comparaţie, numărul acestei categorii de persoane a înregistrat creşteri accentuate, menţinându-se pe durata menţionată peste nivelul înregistrat în primii doi ani după Revoluţie. Cele mai spectaculoase creşteri, cu peste 100%, s-au produs, conform datelor oferite de Parchetul de pe lângă Înalta Curte de Casaţie şi Justiţie, în anii 1997–1998 şi 2001. 7 FENOMENUL RECIDIVEI ÎN ROMÂNIA 301 Trebuie menţionat faptul că, până în anul 1998, evoluţia ascendentă a numărului recidiviştilor trimişi în judecată a urmat tendinţa generală înregistrată la nivelul tuturor inculpaţilor. Singura diferenţă a constat în intensitatea acestei creşteri. De exemplu, în 1997, an în care s-a înregistrat valoarea maximă atât a numărului total al persoanelor învinuite (119 222), cât şi al recidiviştilor (25 093), creşterile au fost de 45%, respectiv 128%. Din anul 1999, numărul total al persoanelor cercetate de Parchete a început să se diminueze progresiv, păstrându-se, până la finalul perioadei analizate, sub valoarea înregistrată în 1991. Reducerea cea mai importantă s-a înregistrat în 2008, când numărul total al inculpaţilor a scăzut cu peste 45%. În schimb, aşa cum am arătat mai sus, în toţi anii din intervalul de timp analizat, numărul recidiviştilor şi al persoanelor cu alte antecedente penale a cunoscut modificări procentuale pozitive faţă de 1991. Excepţie fac anii 2008 şi 2009, ani în care s-au înregistrat scăderi ale numărului inculpaţilor recidivişti. Analiza dinamicii numărului de inculpaţi în raport cu anul precedent atestă faptul că, atât în cazul tuturor persoanelor referite instanţelor de judecată, cât şi în cazul celor care au recidivat, până în anul 1997 s-au înregistrat creşteri de la an la an (exceptând anul 1996, în cazul populaţiei generale de inculpaţi), pentru ca din 1998 până în anul 2008 sensul evoluţiei să se modifice, existând o tendinţă constantă de diminuare, tendinţă întreruptă doar în 2001, când s-a înregistrat o creştere cu circa o cincime a numărului, în ambele grupuri de inculpaţi. Ultimii ani ai intervalului de timp analizat (2009 şi 2010) marchează o nouă tendinţă de creştere a numărului Şi datele Administraţiei Naţionale a Penitenciarelor indică o evoluţie similară a numărului deţinuţilor. Astfel, tendinţa de evoluţie, în perioada 1990–2010, a numărului total al persoanelor private de libertate evidenţiază, faţă de anul de referinţă 1990, creşteri în toţi anii incluşi în analiză, saltul cel mai semnificativ înregistrându-se în 1998, când numărul acestora s-a dublat (de la 26 010 la 52 149). Şi numărul deţinuţilor recidivişti a crescut, faţă de anul 1990, însă ritmul de creştere a fost unul mult mai spectaculos. Astfel, pe durata întregului interval de timp supus analizei, creşterile au fost, de exemplu, cu peste 100%, în anii 1991 şi 1992, cu peste 200%, în perioadele 1993–1996 şi 2007–2010, cu peste 400% între anii 1998 şi 2003 şi cu peste 300% între 2004 şi 2006. Raportat la anul precedent, numărul total al celor aflaţi în detenţie a cunoscut, în perioada 1991–1998, creşteri de la an la an (exceptând anii 1994 şi 1996), creşterea cea mai însemnată înregistrându-se în 1991 (cu 52%, de la 26 010 la 39 609). În schimb, între anii 1999 şi 2010 au existat, cu excepţia anilor 2001, 2009 şi 2010 scăderi anuale, cea mai semnificativă, de peste 13%, producându-se în anul 2007 (de la 34 038 la 29 390). Ca valoare a modificării procentuale, se poate constata că cele mai mici variaţii s-au înregistrat în perioada 1993–1995 (când diferenţele anuale, în plus sau în minus, au fost de maxim 3%), precum şi în perioada 2000–2002, când diferenţele nu au depăşit 3,5%. 302 CRISTINA DÂMBOEANU 8 Referitor la numărul deţinuţilor recidivişti, acesta – exceptând anul 2000 – a crescut de la an la an în perioada 1991–2002, creşterile având o intensitate mai mare decât cele înregistrate în cazul tuturor persoanelor private de libertate. De exemplu, în 1991, creşterea a fost de circa 123%. Din 2003 până în anul 2009, se constată o reducere anuală, din punct de vedere numeric, a recidiviştilor, cea mai accentuată scădere înregistrându-se, şi în cazul acestui segment, tot în anii 2007 şi 2008 (cu circa 12%). În anul 2010, numărul persoanelor private de libertate recidiviste a crescut din nou faţă de anul precedent, cu circa 6%, un procent similar cu cel înregistrat în cazul tuturor persoanelor aflate în penitenciarele româneşti. În ceea ce priveşte ponderea recidiviştilor în totalul persoanelor care îşi executau pedeapsa în închisorile din ţara noastră, aceasta a atins valoarea cea mai mare din întreg intervalul de timp analizat, în anii 2007–2008. Astfel, în intervalul 1990–2008, procentul recidiviştilor în numărul total al persoanelor private de libertate a crescut de circa 3,4 ori, de la 14%, în anul 1990 la 47%, în 2007 şi 46% în 2008. În anii 2009 şi 2010, proporţia recidiviştilor a început să scadă uşor, ajungând în jurul valorii de 45%. În ceea ce priveşte tipurile de infracţiuni pentru care au fost trimişi în judecată inculpaţii recidivişti şi cu alte antecedente penale în anul 2010, datele provenite de la Parchetul de pe lângă Înalta Curte de Casaţie şi Justiţie relevă că: • 54% dintre aceştia au fost învinuiţi pentru săvârşirea infracţiunilor contra patrimoniului, comparativ cu mai puţin de 35% din totalul inculpaţilor. Cei mai mulţi au fost învinuiţi pentru furt (78%), pe locurile următoare, la distanţă foarte mare, aflându-se cei învinuiţi pentru tâlhărie – 12%, înşelăciune – 6,5%, distrugere – 2,3%. Aceeaşi distribuţie se înregistrează şi la nivelul întregii populaţii a inculpaţilor, cu menţiunea că, deşi diferenţele nu sunt semnificative, o pondere uşor mai ridicată a recidiviştilor a fost trimisă în judecată pentru furt (78% faţă de 69%); • 15% dintre persoanele recidiviste sau cu alte antecedente penale, faţă de 19%, ponderea corespunzătoare tuturor inculpaţilor, au fost referite instanţelor de judecată pentru infracţiuni contra persoanei. Aproape de două ori mai mulţi recidivişti, comparativ cu totalul celor cercetaţi de Parchete, au comis, în anul 2010, violuri şi violare de domiciliu (9% faţă de 5%). De asemenea, o proporţie uşor mai ridicată a săvârşit omoruri (14%, faţă de 9,5%). Pentru celelalte tipuri de infracţiuni contra persoanei (loviri şi alte violenţe, vătămare corporală, loviri sau vătămări cauzatoare de moarte, lipsire de libertate în mod ilegal, act sexual cu un minor) diferenţele nu sunt relevante. Excepţie fac infracţiunile comise din culpă, în cazul cărora procentul inculpaţilor recidivişti în totalul recidiviştilor trimişi în judecată pentru săvârşirea unor infracţiuni contra persoanei este mai mic decât cel înregistrat în cazul tuturor inculpaţilor (3%, faţă de 9% pentru infracţiunea de ucidere din culpă, respectiv 3%, faţă de 12% pentru infracţiunea de vătămare corporală din culpă); • în ceea ce priveşte infracţiunile contra autorităţii, infracţiunile de fals şi cele care aduc atingere unor activităţi de interes public, ponderea recidiviştilor este 9 FENOMENUL RECIDIVEI ÎN ROMÂNIA 303 comparabilă cu cea care caracterizează totalul inculpaţilor trimişi în judecată. Referitor însă la categoria infracţiunilor care aduc atingere unor activităţi de interes public este de subliniat faptul că, în cazul luării de mită, există o diferenţă ce merită a fi menţionată, în sensul că niciunul dintre inculpaţii recidivişti nu s-a implicat, în anul 2010, în astfel de fapte, spre deosebire de procentul care defineşte totalul inculpaţilor (6%). De asemenea, proporţia recidiviştilor trimişi în judecată pentru abuz în serviciu contra intereselor persoanelor în numărul total al recidiviştilor referiţi instanţelor pentru infracţiuni care aduc atingere unor activităţi de interes public reglementate de lege este mai mic, în comparaţie cu ponderea tuturor inculpaţilor (9% spre deosebire de 20%); • nici în ceea ce priveşte infracţiunile care aduc atingere unor chestiuni privind convieţuirea socială şi relaţiile nu există diferenţe marcante între ponderea recidiviştilor şi cea a celorlalţi inculpaţi. Totuşi, în cadrul acestei categorii de infracţiuni, aceia care au reiterat conduita criminală au comis într-o proporţie uşor mai ridicată fapte de ultraj contra bunelor moravuri (53% faţă de 40%) şi într-un procent mai scăzut infracţiuni asociate abandonului de familie (37,5%, faţă 47%); • în schimb, recidiviştii comit un număr mai redus de infracţiuni prevăzute de legi speciale (24% faţă de 39%). FICIENŢA INSTITUŢIEI PENITENCIARE ÎN REDUCEREA RECIDIVEI. E O PINII ALE EXPERŢILOR Pentru a avea o imagine de ansamblu asupra eficienţei programelor şi activităţilor psihosociale derulate în penitenciare, am efectuat câteva interviuri cu psihologii şi asistenţii sociali din penitenciarele Mărgineni, Giurgiu şi Târgşor. O primă concluzie a acestui studiu a fost aceea că, deşi există o gamă foarte variată de intervenţii psihosociale menite să reformeze conduita infracţională, eficienţa acestora este limitată unor cauze prezentate în continuare. 1) Deficitul de personal din serviciul de educaţie şi asistenţă psihosocială, în neconcordanţă cu standardele prevăzute de procedurile europene, care impun prezenţa unui psiholog/asistent social la 200 de persoane private de libertate şi a unui educator la 100 de persoane private de libertate. De exemplu, la Penitenciarul Giurgiu sunt angajaţi doar trei psihologi, un asistent social, patru educatori, un preot şi trei monitori sportivi la peste 1 500 de persoane private de libertate. Datorită acestui deficit de resurse umane, care caracterizează întregul sistem penitenciar românesc, programele de educaţie şi intervenţie psihosocială, care au ca principal scop reintegrarea socială şi reducerea riscului de recidivă, sunt lăsate adeseori în planul secund, specialiştii din penitenciare fiind preocupaţi îndeosebi de soluţionarea problemelor deţinuţilor (cererile referitoare la dosarele de pensionare, dosarele de căsătorie, medierea legăturii cu familiile acestora). La numărul redus de personal se adaugă şi lipsa de formare profesională continuă a acestuia şi de specializare pe tipuri de intervenţii, astfel încât să existe, 304 CRISTINA DÂMBOEANU 10 de exemplu, psihologi specializaţi în lucrul cu persoanele bolnave psihic, ori în tratarea adicţiei şi toxicomaniei. În condiţiile în care într-un penitenciar există doar doi – trei psihologi, nevoiţi să intervină în toate domeniile, cu toţi deţinuţii, fie ei dependenţi de droguri, fie cu tulburări de personalitate, fie agresori sexuali, fie persoane cu conduite violente, fie tineri, fie vârstnici etc. este dificil să se obţină rezultatele mult aşteptate în ceea ce priveşte reabilitarea acestor persoane şi prevenirea recidivei. 2) Nivelul ridicat al birocraţiei limitează foarte mult timpul alocat lucrului efectiv cu deţinuţii de către personalul şi aşa insuficient. Din interviurile realizate a reieşit faptul că, în medie, trei ore pe zi sunt rezervate de psihologii şi asistenţii sociali din penitenciare completării diferitelor acte care alcătuiesc dosarele de educaţie şi intervenţie psihosocială a persoanelor private de libertate. Mai trebuie menţionat şi faptul că în zilele în care au loc comisiile de liberare condiţionată şi de individualizare a regimului de executare a pedepselor, activitatea serviciului de educaţie şi asistenţă psihosocială este dacă nu blocată, limitată foarte mult. 3) Lipsa unor spaţii necesare pentru a desfăşura activităţile educative şi psihosociale într-un mod adecvat. În cadrul unei secţii de deţinere există un singur „club” cu o capacitate de maximum 10–15 persoane. Datorită lipsei resurselor umane şi a spaţiului, deţinuţii sunt adeseori constrânşi să se înscrie la un singur program şi la un singur atelier de lucru pe an, astfel încât numărul celor cuprinşi în astfel de activităţi să fie cât mai mare. Asistentul social al Penitenciarului Târgşor recunoştea: Noi la începutul fiecărui an, venim cu o ofertă de programe. Astea sunt programele pe care noi le vom desfăşura. Aveţi dreptul să alegeţi. Fiecare vă înscrieţi la un program şi la un atelier de lucru, pentru ca să putem include cât mai mulţi, pentru că dacă unul mi se înscrie la 10 programe şi altul la niciunul, nu am făcut nimic. 4) Absenţa unor standarde unitare de aplicare a programelor – situaţie cu consecinţe atunci când deţinutul este transferat de la un penitenciar la altul. Cu toate că există o anumită continuitate la cursurile de alfabetizare şi şcolarizare, nu acelaşi lucru se întâmplă în cazul cursurilor de calificare şi al programelor educative şi psihosociale, deoarece nu toate unităţile de detenţie desfăşoară aceleaşi tipuri de intervenţii. Abia recent, Administraţia Naţională a Penitenciarelor a elaborat cinci programe, destinate unor categorii vulnerabile de deţinuţi, care urmează a fi aplicate în toate penitenciarele din ţară. Cu toate acestea, aşa cum arată o parte dintre cei intervievaţi, dezideratul continuităţii intervenţiilor este greu de atins, deoarece o dată ajunşi la un alt penitenciar este imposibil ca deţinuţii nou veniţi să fie imediat introduşi în programele de psihoterapie sau consiliere la care au fost înscrişi în unitatea de unde au plecat, atât timp cât grupele de participanţi sunt deja formate. Un alt aspect la fel de important, cauzat tot de neuniformizarea procedurilor de lucru, îl reprezintă aşa-numitul fenomen de „turism penitenciar”, de migraţie a deţinuţilor de la o unitate la alta. Aceştia recurg la diferite afaceri judiciare fictive 11 FENOMENUL RECIDIVEI ÎN ROMÂNIA 305 pentru a merge în acele penitenciare în care comisia de liberare condiţionată este mai permisivă. 5) Lipsa resurselor materiale. Faptul că nu există birotică, rechizite pentru activităţi, echipamente sportive suficiente, aparatură electronică, de tipul DVD-urilor, care ar face programele de intervenţie psihosocială mai atractive şi mai interesante pentru deţinuţi. 6) Mentalitatea personalului din serviciul de supraveghere şi pază, care nu înţelege rolul psihoterapiei şi al celorlalte programe de reintegrare şi, în consecinţă, se consideră absolvit de orice responsabilitate în acest sens. Aşa cum a arătat unul dintre psihologii intervievaţi la Penitenciarul Giurgiu, în condiţiile în care persoana privată de libertate lucrează cu mine o oră pe zi, cu supraveghetorul stă 24 de ore din 24. Şi dacă tu te duci şi vorbeşti urât şi eu încerc să îi spun că e bine să vorbeşti frumos, să nu fi violent nici fizic, nici verbal, iar supraveghetorul se duce şi îl înjură, că are nervi, s-a dus tot procesul tău de remodelare a personalităţii lui. 7) Rolul limitat al asistenţilor sociali din penitenciare. Fiind lucrători în cadrul sistemului, acestora nu li se permite să se deplaseze la domiciliul familiilor deţinuţilor pentru a vedea mediul în care aceştia au trăit înainte de a fi încarceraţi şi la care se vor întoarce după eliberare. Singura posibilitate prin care aceştia pot media legătura cu familiile celor aflaţi în detenţie este în cadrul sectorului vizită, ori, în condiţiile în care aceştia nu sunt vizitaţi, prin adrese trimise primăriilor locale, pentru ca acestea să le furnizeze informaţiile necesare referitoare la situaţia familiei. 8) Lipsa unor oportunităţi de muncă viabile oferite deţinuţilor, mai ales că în ultima perioadă, datorită problemelor economice cu care se confruntă ţara noastră, fabricile care îşi desfăşurau activitatea în incinta penitenciarelor au intrat în faliment. Este cazul fabricii de confecţii de la Penitenciarul Târgşor şi al fabricii de mobilă de la Penitenciarul Mărgineni. În această situaţie, circa 80% din cei care înainte lucrau, sunt nevoiţi acum să îşi petreacă majoritatea timpului în camere. Aceasta şi datorită faptului că oferta de programe, aşa cum am subliniat anterior, este extrem de sărăcăcioasă. Cei mai dezavantajaţi sunt cei care îşi execută pedeapsa la regimul închis ori la maximă siguranţă, între care se numără o pondere importantă a recidiviştilor, deoarece aceştia ies foarte greu la punctele de lucru aflate în exteriorul penitenciarului, deoarece necesită sisteme de siguranţă deosebite. În plus, deşi anumite activităţi îi ajută să îşi formeze o experienţă în muncă, nu îi pregătesc în acele domenii în care există cerere pe piaţa forţei de muncă. Totuşi, aşa cum subliniază o parte dintre respondenţi, indiferent de natura lor, aceste activităţi lucrative sunt binevenite, deoarece îi învaţă cu un ritm ordonat de viaţă şi cu un program zilnic, în special pe cei care nu au muncit niciodată. Din acest punct de vedere, consideră aceştia, ar trebui încurajată derularea în penitenciare a cât mai multor programe de terapie ocupaţională. 9) Regimul deschis nu este organizat astfel încât să asigure posibilitatea persoanelor private de libertate de a ieşi în comunitate pentru studii sau muncă. 306 CRISTINA DÂMBOEANU 12 Cu toate că, potrivit legii, persoanele încadrate la acest regim pot presta muncă şi pot desfăşura activităţi în afara penitenciarului, fără supraveghere, în practică acest lucru nu se întâmplă. Aşa cum arată o parte dintre cei intervievaţi, puţine penitenciare au curajul să îşi asume ca persoanele private de libertate din regimul deschis să meargă în comunitate. În opinia psihologului intervievat la Penitenciarul Giurgiu, aceasta se datorează mentalităţii anumitor directori de penitenciare care se numără din rândul oamenilor de la pază, iar omul de la pază este mai rigid – să nu sari gardul că te-a împuşcat, să nu păşeşti strâmb, să mergi în linie. De aceea cred că nu se acceptă ideea să le dea drumul, să îşi asume riscul că nu se mai întorc. Dar legea te protejează, dacă îl treci printr-o comisie, responsabilitatea e a întregii comisii, nu numai a directorului. La noi s-a obişnuit ca şeful instituţiei să deţină controlul absolut, chiar dacă legea prevede altceva. 10) Lipsa unor programe de pregătire pentru liberare, care să îi ajute în mod concret pe deţinuţi în momentul în care se reîntorc în comunitate. Deoarece mulţi dintre aceştia întâmpină la ieşirea din penitenciare numeroase probleme de natură financiară, de domiciliu, de angajare pe piaţa forţei de muncă, de educaţie şi informare, pentru prevenirea recidivei este nevoie de o muncă susţinută a celor din penitenciare cu cei care urmează să se elibereze, condiţionat sau la termen. O parte dintre respondenţi subliniază faptul că pregătirea pentru eliberare este mai mult un program informaţional şi mai puţin unul practic, în special pentru cei aflaţi la regimul închis sau de maximă siguranţă, care nu au posibilitatea legală de a ieşi în comunitate pentru a căuta un loc de muncă, sau chiar pentru a munci. Pentru aceştia, programele de acest tip îi învaţă cum să redacteze un CV, cum să se prezinte în faţa unui angajator etc. 11) Lipsa asistenţei postpenale. Majoritatea celor intervievaţi au fost de părere că programele care se desfăşoară în penitenciar nu sunt eficiente, deoarece nu există o continuare a lor după ce deţinutul se eliberează. Aceştia au deplâns lipsa implicării comunităţii în perioada postdetenţiei, faptul că nu există servicii specializate, aşa cum este, de exemplu, serviciul de probaţiune din SUA şi din unele state europene, care să îi monitorizeze pe cei care se eliberează, să le impună un set de obligaţii şi măsuri şi, nu în ultimul rând, să îi sprijine în demersul lor de a-şi căuta un loc de muncă, o locuinţă etc. Simpla participare la programele din penitenciare, fără a continua legătura cu serviciile de asistenţă postpenală nu are rezultatele dorite pentru că, aşa cum a menţionat psihologul de la Penitenciarul Mărgineni, dacă l-ai lăsat la poartă şi nu are unde merge şi lumea de pe stradă îl înjură şi îl arată cu degetul, păi omul ăla chiar nu are nici o şansă. Acesta se va întoarce în acelaşi mediu social în care nu a avut, probabil, nici o restricţie. 12) Slaba colaborare cu anumite instituţii din comunitate. De exemplu, în ceea ce priveşte cursurile şcolare, deşi Legea 275/2006 privind executarea pedepselor prevede că deţinuţii pot urma în penitenciare ciclul primar, gimnazial şi liceal, potrivit celor menţionate de subiecţii intervievaţi, de cele mai multe ori aceştia pot participa doar la cursurile claselor I–IV. Cu toate că există cereri şi 13 FENOMENUL RECIDIVEI ÎN ROMÂNIA 307 pentru clasele V–VIII şi pentru liceu, la unele penitenciare, cum este Penitenciarul Târgşor, profesorii refuză să vină să predea, în primul rând datorită distanţei mari până la unităţile de detenţie, dar şi reticenţei lor de a lucra cu această categorie de populaţie. La alte unităţi de detenţie însă, lipsa resurselor bugetare alocate de Inspectoratul şcolar a reprezentat principalul motiv pentru care nu s-au putut organiza aceste cursuri. Serviciul de probaţiune respondenţii semnalează existenţa unor probleme de cooperare, în sensul că, datorită deficitului de resurse umane care caracterizează şi această instituţie, consilierii de probaţiune se implică într-o mai mică măsură în asistarea individuală a deţinuţilor care urmează a se elibera condiţionat. În plus, de cele mai multe ori participarea acestora la comisia de eliberare condiţionată, ori de individualizare a regimului de executare a pedepsei este mai degrabă una formală, atât timp cât aceştia nu au lucrat efectiv cu cei care ajung în faţa acestor comisii. Există, de asemenea, carenţe de cooperare cu unele Direcţii pentru Protecţia Copilului, care sunt reticente să aducă în vizită copiii la părinţii lor aflaţi în detenţie, cu unele Case de pensii şi chiar cu ONG-urile, singurele organizaţii cu care penitenciarele cooperează de ani de zile, fiind cele care aparţin diferitelor culte religioase. Mai ales în comunităţile mici, voluntariatul este foarte slab reprezentat. Lipsesc reţelele de asistenţi sociali care ar putea desfăşura în penitenciare diverse programe de dezvoltare a abilităţilor sociale. 13) Ineficienţa pedepsei cu închisoarea în reducerea recidivei. Specialiştii intervievaţi consideră că pedeapsa cu închisoarea nu este eficientă în reducerea recidivei, ci, din contră, favorizează apariţia acesteia. Conform acestora, mediul penitenciar este unul: – în care deţinuţii învaţă noi infracţiuni; – care produce o anumită diminuare a sentimentului de vinovăţie, în momentul în care o persoană condamnată, de exemplu, pentru furt intră în interacţiune cu o alta care îşi execută pedeapsa pentru o infracţiune mult mai gravă; – cu care recidiviştii s-au obişnuit, care nu îi mai sperie, în care au foarte mult timp liber, în care se reîntâlnesc cu prietenii, în care nu sunt obligaţi să muncească, în care primesc gratuit mâncare şi asistenţă medicală. Pentru a evita aceste consecinţe negative ale încarcerării, respondenţii consideră că mult mai eficientă ar fi aplicarea măsurii suspendării sub supraveghere a pedepsei cu închisoarea infractorilor aflaţi la prima faptă, care au comis infracţiuni mai puţin grave. Aflat în comunitate, sub atenta monitorizare a consilierului de probaţiune, afirma psihologul Penitenciarului Mărgineni, societatea câştigă. Câştigă un loc de muncă, câştigă un individ care plăteşte impozite, câştigă un individ care îşi plăteşte energia, care îşi plăteşte utilităţile. Nu este un individ care cere de mâncare, nu este un individ căruia i se acordă, pentru că nu se poate altfel, asistenţă medicală. O altă pedeapsă mai eficientă decât închisoarea o reprezintă, în opinia participanţilor la discuţii, munca în folosul comunităţii, mai ales că mulţi dintre deţinuţi nu au lucrat niciodată şi nu sunt obişnuiţi cu cerinţele pe care le impune un 308 CRISTINA DÂMBOEANU 14 loc de muncă. Aceste două sancţiuni aplicate în comunitate, afirmă specialiştii, acţionează în direcţia reintegrării celor aflaţi în conflict cu legea penală, spre deosebire de închisoare, o instituţie aflată la marginea societăţii, unde indivizii sunt pur şi simplu uitaţi de comunitate. PINII ALE RECIDIVIŞTILOR O În mod complementar discuţiilor purtate cu specialiştii din penitenciare, am efectuat şi o serie de interviuri cu recidiviştii care îşi executau pedeapsa privativă de libertate la Penitenciarele Giurgiu, Jilava, Rahova şi Târgşor. Şi aceştia susţin că mediul penitenciar nu le oferă şansa reabilitării. Cei cu un nivel de educaţie scăzut au fost de părere că programele desfăşurate nu sunt eficiente, deoarece sunt destinate celor cu un nivel de instrucţie mediu şi mulţi dintre ei nu înţeleg ceea ce li se comunică în cadrul acestora. În schimb, cei cu un grad de şcolaritate mai ridicat au apreciat că nu au ce învăţa de la aceste activităţi, că oferta nu este suficient de atractivă şi interesantă, că penitenciarul nu le creează toate oportunităţile pentru a lucra ceea ce le place. Deţinuţii nu percep eficienţa programelor pe termen lung, considerând că utilitatea lor este strict limitată la perioada de detenţie. Astfel, principalul motiv pentru care declară că s-au înscris la diversele activităţi socioeducative desfăşurate în penitenciare este acela de a primi evidenţieri, pentru a-şi revoca unele măsuri disciplinare sau pentru a avea „garanţia” că nu li se va amâna liberarea condiţionată. Un alt beneficiu, resimţit în special de cei de la regimul închis, este acela de a ieşi din camere. Puţini consideră însă că învaţă sau deprind ceva. Participanţii la studiu susţin, în continuare, că programele care se organizează în penitenciare nici nu au cum să fie eficiente, atât timp cât ele se desfăşoară o oră pe săptămână, restul timpului fiind petrecut în celulă, cu ceilalţi deţinuţi. În plus, în zilele în care se suprapun mai multe activităţi, aceştia sunt nevoiţi să opteze pentru una dintre ele, neputând participa la toate. Munca este singura activitate apreciată pozitiv de aproape toţi cei intervievaţi. Totuşi, există şi cazuri în care respondenţii au menţionat că nu li s-a permis să iasă la muncă. Este, de exemplu, situaţia celor condamnaţi pentru trafic de droguri. Aceştia nu sunt lăsaţi să muncească în afara penitenciarelor, de teama de a nu introduce droguri în incinta închisorii. Altora nu li s-a dat voie să muncească, pe motiv că au un caracter potenţial violent. C ONCLUZII ŞI RECOMANDĂRI Pentru a diminua frecvenţa cu care recidiviştii comit acte infracţionale este necesară îmbunătăţirea cadrului instituţional şi legislativ în domeniu. Astfel, în prezent, foştii condamnaţi se reîntorc în comunitate, fără referiri către anumite 15 FENOMENUL RECIDIVEI ÎN ROMÂNIA 309 servicii sociale şi fără un plan de intervenţie. Lăsaţi singuri să se descurce, este puţin probabil ca aceştia să aibă capacitatea de a evita situaţiile şi contextele care au determinat încarcerarea lor. În momentul de faţă, Serviciul de Probaţiune nu are atribuţiile legale în ceea ce priveşte reinserţia socială a celor care se eliberează din penitenciare. Abia în Proiectul de Lege al Noului Cod Penal se stipulează ca aceştia să intre în supravegherea Serviciului. Pentru a-şi dovedi însă eficienţa în ceea ce priveşte reducerea fenomenului de recidivă, această instituţie are nevoie să îi fie alocate resursele optime, umane, financiare şi logistice, care să îi permită să îi sprijine pe foştii deţinuţi în demersul lor de reintegrare socială. În acest sens, trebuie spus că şi Serviciul de Probaţiune se confruntă cu un deficit acut de personal. De exemplu, în Bucureşti există 18 consilieri, iar în judeţul Giurgiu doar trei, în condiţiile în care activitatea acestora presupune nu doar supravegherea persoanelor condamnate penal, a căror pedeapsă a fost suspendată şi faţă de care s-au dispus, în schimb, anumite măsuri sau obligaţii, ci şi întocmirea referatelor de evaluare psihosocială pentru persoanele aflate în faza de judecată şi pentru minori, participarea, în penitenciare, la comisiile de eliberare condiţionată şi de individualizare a regimului de executare a pedepselor, precum şi consilierea individuală, la cerere, a persoanelor care se află în executarea unei pedepse privative de liberate şi care urmează a se elibera. În plus, Noul Cod Penal, instituie şi o serie de alte atribuţii pentru Serviciul de Probaţiune. Alături de acesta, autorităţile locale pot să se implice în procesul de reintegrare socială a celor care se eliberează. Psihologul Penitenciarului Mărgineni susţine, în acest sens, necesitatea dezvoltării unei reţele comunitare în cadrul primăriilor şi poliţiei comunitare, care să dispună de o bază de date informatizată cu privire la fiecare persoană care se eliberează din penitenciar. Mai mult, autorităţile locale, pot acorda, în baza unui referat de evaluare realizat de asistenţii sociali din penitenciare ori de consilierii de probaţiune, dar şi a unei anchete sociale proprii efectuate la domiciliul individului care urmează să se elibereze, condiţionat sau la termen, celor eligibili, ajutoare sociale, masă la cantina de ajutor social a municipalităţii, alocaţie de susţinere pentru membrii familiei, sprijin în vederea întocmirii dosarului de solicitare a unei locuinţe sociale etc. Pe de altă parte, este important ca Ministerul de Justiţie şi Administraţia Naţională a Penitenciarelor, în particular, să aloce suficiente resurse financiare pentru a stimula angajarea, în penitenciare, a specialiştilor calificaţi în domeniul psihologiei, sociologiei, asistenţei sociale şi pedagogiei. Aşa cum am menţionat anterior, deficitul de personal cu care se confruntă în prezent unităţile de detenţie din ţara noastră împiedică chiar desfăşurarea celor mai elementare programe educative şi psihosociale şi compromite, astfel, şansa deţinuţilor de a-şi îndrepta conduita şi de a se orienta către un mod de viaţă prosocial. 310 CRISTINA DÂMBOEANU 16 De asemenea, este nevoie ca penitenciarele româneşti să îşi îmbunătăţească propria capacitate de a oferi deţinuţilor oportunitatea de a se putea reintegra cu succes în comunitate după eliberare. Astfel, în colaborare cu Agenţiile Judeţene pentru Ocuparea Forţei de Muncă, acestea trebuie să se asigure că activităţile lucrative, precum şi cursurile de calificare profesională care se desfăşoară în incinta penitenciarelor sunt relevante pentru cererea existentă pe piaţa forţei de muncă. În plus, este obligatoriu ca persoanelor private de libertate care îşi execută pedeapsa la regimul deschis să li se ofere posibilitatea, aşa cum este prevăzut în lege, de a ieşi în comunitate pentru a munci ori pentru a urma cursurile şcolare. Pe de altă parte, este importat ca programele de sprijinire pentru eliberare să fie astfel concepute încât să îi pregătească în mod adecvat pe deţinuţi pentru momentul în care se vor reîntoarce în comunitate. De aceea, ar fi util ca aceste programe să cuprindă, între altele, extinderea privilegiilor asociate vizitelor familiei, a permisiilor, programe de consiliere familială şi ocupaţională. Benefică ar fi chiar implicarea familiei deţinuţilor în aceste programe. În plus, ar fi, de asemenea, benefic dacă în cadrul lor, personalul penitenciarelor ar încerca să le asigure celor care au nevoie actele de identitate actualizate sau cel puţin documentele necesare obţinerii acestora. Instituţiile din domeniu trebuie să privească la practicile derulate cu succes în ţări cu experienţă în domeniul reintegrării sociale a foştilor condamnaţi. De exemplu, în SUA, Noua Zeelandă etc. au fost înfiinţate aşa-numitele „locuinţe de tranzit”, care reprezintă medii protejate, semi-controlate şi supravegheate, în care sunt plasaţi, după eliberarea din penitenciar, în special acei infractori care au avut de executat pedepse mari. Scopul acestor aşezăminte este de a facilita procesul de readaptare a foştilor condamnaţi la comunitate. Acestora le este permis să părăsească centrele pentru a desfăşura anumite activităţi, de pildă pentru a-şi căuta de lucru, pentru a munci, pentru a urma o şedinţă de consiliere sau de tratament, pentru a-şi vizita familia sau pentru recreere. Personalul acestor locuinţe le verifică însă în mod constant prezenţa la aceste activităţi, prin efectuarea unor vizite neaşteptate la locul de muncă sau la domiciliul acestora, în diverse momente ale zilei. Este necesar ca societatea să înţeleagă că recidiva nu este exclusiv problema Ministerului de Justiţie, ci problema întregului guvern şi că oferindu-le celor care se eliberează din penitenciare oportunitatea reinserţiei sociale, comunităţile devin mai sigure, iar calitatea vieţii indivizilor va creşte în mod vizibil. IBLIOGRAFIE B 1. Balica E., Criminalitatea violentă. Tendinţe şi factori de risc, Bucureşti, Editura Oscar Print, 2008. 2. Banciu D., Rădulescu S. M., Evoluţii ale delincvenţei juvenile în România. Cercetare şi prevenire socială, Bucureşti, Editura „LUMINA LEX”, 2002. 17 FENOMENUL RECIDIVEI ÎN ROMÂNIA 311 3. Banciu D., Rădulescu S. M., Teodorescu V., Tendinţe actuale ale crimei şi criminalităţii în România, Bucureşti, Editura „LUMINA LEX”, 2002. 4. Bălan A., Criminalitatea feminină, Bucureşti, Editura C. H. Beck, 2008. 5. Blackmore, J., Welsh, J., Selective Incapacitation: Sentencing According Risk, în “Crime and Delinquency”, vol. 29, 1983, pp. 504–528. 6. Blumstein, A., Selective Incapacitation as a Means of Crime Control, în “American Behavioral Scientist”, vol. 27, nr. 1, 1983, pp. 87–108. 7. Buş I., Psihologie şi infracţionalitate, Cluj-Napoca, Editura ASCR, 2005. 8. Florian G., Psihologie penitenciară, Bucureşti, Editura Oscar Print, 2002. 9. Gendreau, P., Goggin, C., Cullen, F. T., The Effects of Prison Sentences on Recidivism, Ottawa, Department of the Solicitor General of Canada, 1999, disponibil online la http://www.sgc.gc.ca. 10. MacKenzie, D. L., What Works in Corrections? Reducing the Criminal Activities of Offenders and Delinquents, Cambridge, Cambridge University Press, 2006. 11. McGuire, J., Criminal Sanctions versus Psychologically Based Intervention with Offenders, în „Psychology, Crime and Law”, vol. 8, 2002, pp. 183–208. 12. Mendes, S. M., Certainty, Severity, and Their Relative Deterrent Effects: Questioning the Implications of the Role of Risk in Criminal Deterrence Policy, în “Policy Studies Journal”, vol. 32, nr. 1, 2004, pp. 59–75. 13. Petersilia, J., From Cell to Society: Who is Returning Home?, în Travis J., Visher C., (eds.), Prisoner Reentry and Crime in America, New York, Cambridge University Press, 2005, pp. 15–50. 14. Piehl, A. M., LoBuglio, S. F., Does Supervision Matter?, în Travis J., Visher C. (eds.), Prisoner Reentry and Crime in America, New York, Cambridge University Press, 2005, pp. 105–138. 15. Rădulescu S. M. (în colab.), Delincvenţa juvenilă în societatea contemporană. Studiu comparativ între Statele Unite şi România, Bucureşti, Editura „LUMINA LEX”, 2003. 16. Rosenfeld, R., Wallman J., Fornango R., The contribution of ex-prisoners to crime rates, în Travis J., Visher C., (eds.), Prisoner reentry and crime in America, New York, Cambridge University Press, 2005, pp. 80–104. 17. Stafford, M., Warr, M., A Reconceptualization of General and Specific Deterrence, în Paternoster R., Piquero A., Reconceptualizing Deterrence: An Empirical Test of Personal and Vicarious Experiences, în “Journal of Research in Crime and Delinquency”, vol. 32, nr. 3, august 1995, pp. 251–286. 18. Tittle, C. R., Rowe, A. R., Certainty of Arrest and Crime Rates: A Further Test of the Deterrent Hypothesis, în Silberman M., Toward a Theory of Criminal Deterrence, în “American Sociological Review”, vol. 41, nr. 3, iunie 1976, pp. 442–461. 19. Uggen, C., Wakefield, S., Western, B., Work and Family Perspectives on Reentry, în Travis J., Visher C., (eds.), Prisoner Reentry and Crime in America, New York, Cambridge University Press, 2005, pp. 209–243. 20. Visher, C. A., Travis, J., Transition from Prison to Community: Understanding the Individual Pathways, în “Annual Review of Sociology”, vol. 29, 2003, pp. 89–113. 21. Visher, C. A., Travis, J., Lavigne, N., Returning Home: Understanding the Challenges of Prisoner Reentry, Washington, D.C., Urban Institute, Justice Policy Centre, 2004. 22. Wolfgang, M., Figlio, R., Sellin, T., Delinquency in a Birth Cohort, Chicago, University of Chicago Press, 1972. 23. *** Codul Penal, adoptat prin Legea 140/14.11.1996 publicată în Monitorul Oficial, Partea I, nr. 65, 1997. 24. *** Legea 275/2006 privind executarea pedepselor şi a măsurilor dispuse de organele judiciare în cursul procesului penal, Monitorul Oficial, Partea I, nr. 627, 2006. 25. *** Legea 116 privind prevenirea şi combaterea marginalizării sociale, Monitorul Oficial, Partea I, nr.1932, 2002. 26. *** Proiectul Codului Penal, (forma transmisă Parlamentului României), disponibil online la www.just.ro. 312 CRISTINA DÂMBOEANU 18 he article approaches a problem of wide theoretical and practical interest, such as recidivism, having as starting point T the observation that in Romania, few researches were dedicated to the analysis of the recidivism extent, its forms of manifestation and its causes and favourable conditions. The study presents the evolution of the phenomena in our country and also, the main deficiencies of the current penitenciary system, as it results from the interviews with the psychologists and the social workers from the Giurgiu, Mărgineni and Târgşor Penitenciaries. Keywords: recidivism, the efficiency of prison sanction, the deficiencies of penitenciary system. Primit: 28.03.2011 Acceptat: 23.05.2011 Redactor: Ioan Mărginean 